钦定古今图书集成/明伦汇编/氏族典/第097卷 > 《廖用贤尚友录》 > 苻法
## 钦定古今图书集成/明伦汇编/氏族典/第097卷 > 《廖用贤尚友录》 > 苻法

按《前秦录》：法字永则，小字阿法，雄庶长子也。为生后
将军，封清河王。生残虐滋甚，宗室勋旧，杀害略尽。一
夕，对侍婢曰：“阿法兄弟亦不可信，明当除之。”是夜，法
梦神告之曰：“旦将祸及汝门，惟先觉者可以免之。”寤
而心悸，会侍婢来告，乃与特进梁平、老强汪等帅壮
士数百，潜入云龙门。坚与吕婆楼帅麾下数百，鼓噪
继进，引生置于别室斩之。法固以位让坚，坚乃去皇
帝之号，称“大秦天王”，即位于太极殿。以法为使持节、
侍中、都督中外诸军事、丞相、录尚书事、东海公。坚母
以法长且贤，又得众心，惧终为变，与卫军李威谋赐
法死。坚性仁孝，于法尢为友爱，与法诀于东堂，恸哭
呕血，谥曰献哀公。